CELEX: 52022PC0205
Language: mt
Date: 2022-05-16
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li tikkonċerna emenda għall-Protokoll 31 tal-Ftehim ŻEE, dwar kooperazzjoni f'oqsma speċifiċi barra mill-erba’ libertajiet, u l-Protokoll 32, dwar modalitajiet finanzjarji għall-implimentazzjoni tal-Artikolu 82 (InvestEU)

IL-KUMMISSJONI EWROPEA
            Brussell, 16.5.2022
            COM(2022) 205 final
            2022/0150(NLE)
            
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li tikkonċerna emenda għall-Protokoll 31 tal-Ftehim ŻEE, dwar kooperazzjoni f'oqsma speċifiċi barra mill-erba’ libertajiet, u l-Protokoll 32, dwar modalitajiet finanzjarji għall-implimentazzjoni tal-Artikolu 82 (InvestEU)
            (Test b’rilevanza għaż-ŻEE)
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-Kumitat Konġunt taż-ŻEE b’rabta mal-adozzjoni prevista tad-Deċiżjoni tal-Kumitat Konġunt dwar emenda tal-Protokoll 31 tal-Ftehim ŻEE, dwar kooperazzjoni f’oqsma speċifiċi barra mill-erba’ libertajiet, u l-Protokoll 32, dwar modalitajiet finanzjarji għall-implimentazzjoni tal-Artikolu 82
            
            
               2.Kuntest tal-proposta
            
            
               2.1.Il-Ftehim ŻEE
            
            
               Il-Ftehim dwar iż-Żona Ekonomika Ewropea (“il-Ftehim ŻEE”) jiggarantixxi drittijiet u obbligi ugwali fis-Suq Intern għaċ-ċittadini u l-operaturi ekonomiċi fiż-ŻEE. Huwa jipprevedi l-inklużjoni ta’ leġiżlazzjoni tal-UE li tkopri l-erba’ libertajiet fit-30 Stat taż-ŻEE li jinkludu l-Istati Membri tal-UE, in-Norveġja, l-Iżlanda u l-Liechtenstein. Barra minn hekk, il-Ftehim ŻEE jkopri l-kooperazzjoni f’oqsma importanti oħra bħar-riċerka u l-iżvilupp, l-edukazzjoni, il-politika soċjali, l-ambjent, il-protezzjoni tal-konsumatur, it-turiżmu u l-kultura, li kollettivament huma magħrufa bħala politiki “ta’ appoġġ u orizzontali”. Il-Ftehim daħal fis-seħħ fl-1 ta’ Jannar 1994. L-Unjoni Ewropea, flimkien mal-Istati Membri tagħha, hija parti għall-Ftehim. 
            
            
               2.2.Il-Kumitat Konġunt taż-ŻEE
            
            
               Il-Kumitat Konġunt taż-ŻEE huwa responsabbli għall-ġestjoni tal-Ftehim ŻEE. Huwa forum għall-iskambju ta’ fehmiet marbuta mal-funzjonament tal-Ftehim ŻEE. Id-deċiżjonijiet tiegħu jittieħdu b’kunsens. 
            
            
               2.3.L-att previst tal-Kumitat Konġunt taż-ŻEE
            
            
               Il-Kumitat Konġunt taż-ŻEE huwa mistenni jadotta d-Deċiżjoni tal-Kumitat Konġunt taż-ŻEE (“l-att previst”) rigward l-emenda tal-Protokoll 31 tal-Ftehim ŻEE, dwar koooperazzjoni f’oqsma speċifiċi barra mill-erba’ libertajiet, u l-Protokoll 32, dwar modalitajiet finanzjarji għall-implimentazzjoni tal-Artikolu 82.
            
            
               L-għan tal-att previst huwa li jestendi l-kooperazzjoni tal-Partijiet Kontraenti għall-Ftehim ŻEE biex jinkludi l-parteċipazzjoni tal-Istati Stati taż-ŻEE-EFTA fil-programm InvestEU. Għaldaqstant, ir-Regolament (UE) 2021/523 tal-Parlament Ewropew u tal-Kunsill tal-24 ta’ Marzu 2021, li jistabbilixxi l-Programm InvestEU u li jemenda r-Regolament (UE) 2015/1017
                  1
                għandu jiġi inkorporat fil-Ftehim ŻEE.
            
            
               
                  Peress li l-Liechtenstein ma esprimiex l-interess tiegħu li jipparteċipa fil-Programm InvestEU, l-abbozz tad-Deċiżjoni tal-Kumitat Konġunt taż-ŻEE jikkonċerna biss lin-Norveġja u lill-Iżlanda. L-Istati taż-ŻEE-EFTA għażlu wkoll li ma jipparteċipawx fiċ-Ċentru tal-Konsulenza tal-InvestEU u jistgħu jagħżlu li jipparteċipaw fi prodott finanzjarju wieħed jew aktar taħt il-kompartiment tal-UE tal-Fond InvestEU. Sabiex tkun tista’ ssir kontribuzzjoni finanzjarja adegwata tal-Istati taż-ŻEE-EFTA, tali kontribuzzjoni għandha tkun ibbażata fuq il-profil tar-riskju tal-prodotti finanzjarji li jagħżlu li jipparteċipaw fihom. Il-kontribuzzjoni mill-Istati taż-ŻEE-EFTA għandha żżid il-garanzija tal-UE.
               
            
            
               Għall-fini tal-kalkolu tal-kontribuzzjoni finanzjarja tal-Istati taż-ŻEE-EFTA għall-Fond InvestEU, il-fattur ta’ proporzjonalità kif stipulat fl-Artikolu 82(1) tal-Ftehim ŻEE għal-linji baġitarji jista’ ma jirriflettix b’mod preċiż is-sehem tal-parteċipazzjoni fil-Fond InvestEU permezz tal-prodotti finanzjarji rilevanti. Għalhekk, skont l-Artikolu 8 tal-Protokoll 32, l-Istati tal-EFTA għandhom jidħlu fi ftehimiet ta’ kontribuzzjoni mal-UE rrappreżentata mill-Kummissjoni. Fid-dawl tal-kontribuzzjoni finanzjarja li ssir permezz tal-prodotti finanzjarji magħżula, għandu jitħalla f’idejn il-ftehimiet ta’ kontribuzzjoni biex jiġu stabbiliti l-ammonti tal-kontribuzzjoni finanzjarja tal-Istati tal-EFTA għall-garanzija tal-UE, t-termini u l-kundizzjonijiet għall-użu ta’ din il-kontribuzzjoni, il-frekwenza u l-ammonti tal-pagament tal-kontribuzzjoni u regoli għar-rimborż ta’ fondi u dħul mhux użati lill-Istati tal-EFTA. 
            
            
               Skont il-politika baġitarja tal-UE, kull parteċipazzjoni f’attività tal-UE tista’ sseħħ biss wara li jitħallsu l-kontribuzzjonijiet finanzjarji korrispondenti. Il-ħlas jista’ madankollu jseħħ ladarba dan l-abbozz ta’ Deċiżjoni tal-Kunsill jiġi adottat u wara li s-sejħa għal fondi tal-UE stabbilita mill-Kummissjoni Ewropea tkun ippreżentata lill-Istati taż-ŻEE-EFTA.
            
            
               Għalhekk, biex jimtela l-perjodu ta’ bejn l-1 ta’ Jannar 2022 u r-riċeviment tal-pagament rispettiv, l-abbozz tad-Deċiżjoni tal-Kumitat Konġunt se jkun applikabbli b’mod retroattiv mill-1 ta’ Jannar 2022. Ir-retroattività ma taffettwax id-drittijiet u l-obbligi tal-persuni kkonċernati u tirrispetta l-prinċipju tal-aspettattivi leġittimi.
            
            
               
                  L-att previst se jsir vinkolanti għall-partijiet f’konformità mal-Artikoli 103 u 104 tal-Ftehim ŻEE.
               
            
            
               3.Il-pożizzjoni li għandha tittieħed f’isem l-Unjoni
            
            
               Il-Kummissjoni tippreżenta l-abbozz ta’ Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni tittama li tkun tista’ tippreżentah fil-Kumitat Konġunt taż-ŻEE mill-aktar fis possibbli.
            
            
               Il-kontenut u n-natura tal-abbozz tad-Deċiżjoni annessa tal-Kumitat Konġunt taż-ŻEE jmorru lil hinn minn dawk li jistgħu jitqiesu bħala sempliċi adattamenti tekniċi fis-sens tal-Artikolu 1(3) tar-Regolament tal-Kunsill Nru 2894/94. Għaldaqstant, il-pożizzjoni tal-Unjoni għandha tiġi stabbilita mill-Kunsill. 
            
         
         
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi l-atti li għandhom effetti legali bis-saħħa ta’ regoli tad-dritt internazzjonali li jirregolaw il-korp ikkonċernat. Dan jinkludi wkoll strumenti mingħajr effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  2
               .
            
            
               4.1.2.Applikazzjoni għal dan il-każ
            
            
               Il-Kumitat Konġunt taż-ŻEE huwa korp stabbilit bi ftehim, jiġifieri l-Ftehim ŻEE. L-att, li l-Kumitat Konġunt taż-ŻEE huwa mitlub jadotta, jikkostitwixxi att b’effetti legali. L-att previst se jkun vinkolanti skont id-dritt internazzjonali f’konformità mal-Artikoli 103 u 104 tal-Ftehim ŻEE. 
            
            
               L-att previst la jissupplimenta u lanqas ma jemenda l-qafas istituzzjonali tal-Ftehim ŻEE. Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE flimkien mal-Artikolu 1(3) tar-Regolament tal-Kunsill Nru 2894/94 f’dak li jirrigwarda l-arranġamenti għall-implimentazzjoni tal-Ftehim dwar iż-Żona Ekonomika Ewropea.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.
            
            
               Fir-rigward ta’ att previst li jkollu għadd ta’ objettivi f’daqqa, jew li jkollu diversi komponenti, li jkunu marbuta b’mod inseparabbli, mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) tat-TFUE jkollha tinkludi, b’mod eċċezzjonali, id-diversi bażijiet ġuridiċi korrispondenti.
            
            
               4.2.2.Applikazzjoni għal dan il-każ
            
            
               Il-bażi ġuridika sostantiva tad-deċiżjoni proposta għandha tikkorrispondi mal-bażi ġuridika sostantiva tal-att legali li tinkorpora fil-Ftehim ŻEE. 
            
            
               “Il-programm InvestEU” huwa bbażat fuq it-Titoli tat-TFUE “L-Industrija” u “Koeżjoni Ekonomika, Soċjali u Territorjali” (l-Artikolu 173 u t-tielet paragrafu tal-Artikolu 175).
            
            
               Għaldaqstant, il-bażi ġuridika sostantiva tad-Deċiżjoni proposta hi magħmula mid-dispożizzjonijiet li ġejjin: L-Artikolu 173 u t-tielet paragrafu tal-Artikolu 175 tat-TFUE.
            
            
               4.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-Artikoli 173 u t-tielet paragrafu tal-Artikolu 175 tat-TFUE, b’rabta mal-Artikolu 218(9) tat-TFUE u l-Artikolu 1(3) tar-Regolament tal-Kunsill Nru 2894/94 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea.
            
            
               5.Implikazzjonijiet Baġitarji
            
            
               
                  In-Norveġja u l-Iżlanda għandhom jikkontribwixxu finanzjarjament għall-Baġit tal-Unjoni. L-ammont eżatt jiġi determinat f’konformità mad-dispożizzjonijiet tal-Ftehim dwar iż-ŻEE, ladarba dan l-abbozz tad-Deċiżjoni tal-Kunsill jiġi adottat. 
               
            
         
         
            
               6.Pubblikazzjoni tal-att previst
            
            
               Billi l-att tal-Kumitat Konġunt taż-ŻEE se jemenda l-Protokoll 31 tal-Ftehim ŻEE, dwar koooperazzjoni f’oqsma speċifiċi barra mill-erba’ libertajiet u l-Protokoll 32, dwar modalitajiet finanzjarji għall-implimentazzjoni tal-Artikolu 82,huwa xieraq li, wara l-adozzjoni tiegħu, jiġi ippubblikat f’Il-Ġurnal Uffiċjali tal-Unjoni Ewropea.
            
            
               2022/0150 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li tikkonċerna emenda għall-Protokoll 31 tal-Ftehim ŻEE, dwar kooperazzjoni f'oqsma speċifiċi barra mill-erba’ libertajiet, u l-Protokoll 32, dwar modalitajiet finanzjarji għall-implimentazzjoni tal-Artikolu 82 
                  
                  (InvestEU)
            
            
               (Test b’rilevanza għaż-ŻEE)
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 173 u t-tielet paragrafu tal-Artikolu 175, flimkien mal-Artikolu 218(9) tiegħu,
            
            
               Wara li kkunsidra r-Regolament tal-Kunsill (KE) 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  3
               , u b’mod partikolari l-Artikolu 1(3) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim dwar iż-Żona Ekonomika Ewropea
                  4
                (“il-Ftehim ŻEE”) daħal fis-seħħ fl-1 ta’ Jannar 1994. 
            
            
               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, fost l-oħrajn, il-Protokoll 31 tal-Ftehim ŻEE, dwar koooperazzjoni f’oqsma speċifiċi barra mill-erba’ libertajiet, u l-Protokoll 32, dwar modalitajiet finanzjarji għall-implimentazzjoni tal-Artikolu 82.
            
            
               (3)Ir-Regolament (UE) 2021/523 tal-Parlament Ewropew u tal-Kunsill
                  5
                għandu jiġi inkorporat fil-Ftehim ŻEE.
            
            
               (4)Għalhekk, il-Protokoll 31 (dwar koooperazzjoni f’oqsma speċifiċi barra mill-erba’ libertajiet) u l-Protokoll 32 (dwar modalitajiet finanzjarji għall-implimentazzjoni tal-Artikolu 82) tal-Ftehim ŻEE għandhom jiġu emendati skont dan.
            
            
               (5)Jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE stabbilit fl-Anness ta’ din id-Deċiżjoni,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tiġi adottata, f’isem l-Unjoni, fil-Kumitat Konġunt taż-ŻEE dwar l-emenda proposta ta’ Protokoll 31 (dwar koooperazzjoni f’oqsma speċifiċi barra mill-erba’ libertajiet) u l-Protokoll 32 (dwar modalitajiet finanzjarji għall-implimentazzjoni tal-Artikolu 82) tal-Ftehim ŻEE għandha tkun ibbażata fuq l-abbozz ta’ deċiżjoni tal-Kumitat Konġunt taż-ŻEE mehmuż ma’ din id-Deċiżjoni.
            
         
         
            
               Artikolu 2
            
            
               Din id-Deċiżjoni għandha tidħol fis-seħħ dakinhar tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 107, 26.3.2021, p. 30-89
               
               
                  
                     (2)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, il-Ġermanja vs il-Kunsill, C-399/12, ECLI:EU:C:2014:2258, il-paragrafi 61 sa 64. 
               
               
                  
                     (3)
                  
                        ĠU L 305, 30.11.1994, p. 6–8.
               
               
                  
                     (4)
                  
                        ĠU L 1, 3.1.1994, p. 3. 
               
               
                  
                     (5)
                  
                        Ir-Regolament (UE) 2021/523 tal-Parlament Ewropew u tal-Kunsill tal-24 ta’ Marzu 2021 li jistabbilixxi l-Programm InvestEU u li jemenda r-Regolament (UE) 2015/1017, ĠU L 107, 26.3.2021, p. 30–89.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 16.5.2022
            COM(2022) 205 final
            
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata f'isem l-Unjoni Ewropea, fil-Kumitat Konġunt taż-ŻEE, li tikkonċerna emenda għall-Protokoll 31 tal-Ftehim ŻEE, dwar kooperazzjoni f'oqsma speċifiċi  barra mill-erba’ libertajiet, u l-Protokoll 32, dwar modalitajiet finanzjarji għall-implimentazzjoni tal-Artikolu 82(InvestEU)
            
               
         
         
            
               ANNESS 
            
            
               DEĊIŻJONI TAL-KUMITAT KONĠUNT TAŻ-ŻEE
            
            
               Nru [ […]
            
            
               ta’ […]
            
            
               li temenda l-Protokoll 31 (kooperazzjoni f’oqsma speċifiċi barra mill-erba’ libertajiet) u l-Protokoll 32 (modalitajiet finanzjarji għall-implimentazzjoni tal-Artikolu 82) tal-Ftehim ŻEE
            
            
               IL-KUMITAT KONĠUNT TAŻ-ŻEE,
            
            
               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikoli 86 u 98 tiegħu,
            
            
               Billi:
            
            
               (1)Huwa xieraq li l-kooperazzjoni tal-Partijiet Kontraenti tkun testendi għall-Ftehim ŻEE biex tinkludi r-Regolament (UE) 2021/523 tal-Parlament Ewropew u tal-Kunsill tal-24 ta’ Marzu 2021 li jistabbilixxi l-Programm InvestEU u li jemenda r-Regolament (UE) 2015/1017
                  1
               .
            
            
               (2)Skont l-Artikolu 5 tar-Regolament (UE) 2021/523, il-kontribuzzjonijiet għall-garanzija tal-UE mill-Istati tal-EFTA huma permessi, għall-fini ta’ parteċipazzjoni f’ċerti prodotti finanzjarji taħt il-kompartiment tal-UE tal-Fond InvestEU. Il-kontribuzzjonijiet tal-Istati tal-EFTA għall-proviżjonament tal-garanzija tal-UE jistgħu jkunu akkumpanjati minn garanzija back-to-back li tkopri l-obbligazzjoni kontinġenti rispettiva fir-rigward tal-garanzija tal-UE. Alternattivament, jistgħu jipprovdu wkoll il-kontribuzzjoni sħiħa għall-Fond InvestEU fi flus kontanti.
            
            
               (3)Il-kundizzjonijiet għall-parteċipazzjoni tal-Istati tal-EFTA u l-istituzzjonijiet, l-impriżi, l-organizzazzjonijiet u ċ-ċittadini tagħhom fil-programmi tal-Unjoni Ewropea huma stabbiliti fil-Ftehim ŻEE u b’mod partikolari fl-Artikolu 81 tiegħu.
            
            
               (4)Ir-Regolament tal-Kunsill (UE) 2020/2094 tal-14 ta’ Diċembru 2020 li jistabbilixxi Strument tal-Unjoni Ewropea għall-Irkupru biex jappoġġa l-irkupru wara l-kriżi tal-COVID-19
                  2
                jalloka dħul assenjat estern addizzjonali għall-Programm InvestEU stabbilit bir-Regolament (UE) 2021/523 tal-Parlament Ewropew u tal-Kunsill. Fil-Protokoll 32 dwar modalitajiet finanzjarji għall-implimentazzjoni tal-Artikolu 82 tal-Ftehim ŻEE huwa xieraq li jiġi ċċarat li, għall-fini ta’ kalkolu tal-kontribuzzjonijiet finanzjarji tal-Istati tal-EFTA għall-Programm InvestEU, il-bażi għall-kalkolu jenħtieġ li tiżdied b’approprjazzjonijiet li jikkorrispondu għad-dħul assenjat estern skont l-Artikolu 3(1) tar-Regolament tal-Kunsill (UE) 2020/2094 fir-rigward tal-parteċipazzjoni tagħhom f’dan il-programm.
            
            
               (5)Għaldaqstant, il-Protokolli 31 u 32 tal-Ftehim ŻEE jenħtieġ li jiġu emendati skont dan, sabiex jippermettu li din il-kooperazzjoni estiża tibda sseħħ mill-1 ta’ Jannar 2022,
            
            
               ADOTTA DIN ID-DEĊIŻJONI:
            
            
               Artikolu 1
            
            
               L-Artikolu li ġej għandu jiżdied wara l-Artikolu 19 (Tnaqqis tad-disparitajiet ekonomiċi u soċjali) tal-Protokoll 31 tal-Ftehim ŻEE:
            
            
               “Artikolu 20
            
            
               It-titjib tal-kompetittività u l-konverġenza soċjoekonomika u l-koeżjoni taħt il-Programm InvestEU
            
            
               1.Mill-1 ta’ Jannar 2022, l-Istati tal-EFTA għandhom jipparteċipaw fl-attivitajiet li jistgħu jirriżultaw mill-Att tal-Unjoni li ġej:
            
         
         
            
               -32021 R 0523: Ir-Regolament (UE) 2021/523 tal-Parlament Ewropew u tal-Kunsill tal-24 ta’ Marzu 2021 li jistabbilixxi l-Programm InvestEU u li jemenda r-Regolament (UE) 2015/1017 (ĠU L 107, 26.3.2021, p. 30).
            
            
               2.L-Istati tal-EFTA ma għandhomx jipparteċipaw fiċ-Ċentru tal-Konsulenza tal-InvestEU.
            
            
               3.L-Istati tal-EFTA jistgħu jagħżlu li jipparteċipaw fi prodott finanzjarju wieħed jew aktar taħt il-kompartiment tal-UE tal-Fond InvestEU. Il-kontribuzzjoni tal-Istati tal-EFTA għandha tkun ibbażata fuq il-profil tar-riskju tal-prodotti finanzjarji li jagħżlu li jipparteċipaw fihom. Il-kontribuzzjoni mill-Istati tal-EFTA għandha żżid il-garanzija tal-UE. 
            
            
               4.Għall-fini tal-kalkolu tal-kontribuzzjoni finanzjarja tal-Istati tal-EFTA għall-Fond InvestEU, il-fattur ta’ proporzjonalità kif stipulat fl-Artikolu 82(1) tal-Ftehim ŻEE għal-linji baġitarji ma għandux japplika. Skont l-Artikolu 8 tal-Protokoll 32, l-Istati tal-EFTA għandhom jidħlu fi ftehimiet ta’ kontribuzzjoni mal-UE rrappreżentata mill-Kummissjoni. Il-ftehimiet ta’ kontribuzzjoni għandhom jistabbilixxu l-ammonti tal-kontribuzzjoni finanzjarja tal-Istati tal-EFTA għall-garanzija tal-UE, jistabbilixxu t-termini u l-kundizzjonijiet għall-użu ta’ din il-kontribuzzjoni, jistabbilixxu l-frekwenza u l-ammonti tal-ħlas tal-kontribuzzjoni u jistabbilixxu regoli għar-rimborż ta’ fondi u dħul mhux użati lill-Istati tal-EFTA. 
            
            
               5.Meta l-kontribuzzjoni tal-Istati tal-EFTA għall-garanzija tal-UE ma tkunx qed tipprovdi proviżjonament sħiħ fi flus kontanti, jiġifieri l-proviżjonament ikun stabbilit għal inqas minn 100 %, l-Istati tal-EFTA għandhom jimpenjaw ruħhom li jkopru l-obbligazzjoni kontinġenti rispettiva permezz ta’ garanzija back-to-back irrevokabbli, mhux kondizzjonata u fuq talba. Il-garanzija back-to-back għandha tingħata fl-istess ħin mal-iffirmar ta’ ftehim ta’ kontribuzzjoni.  
            
            
               6.Il-Liechtenstein għandu jkun eżentat mill-parteċipazzjoni f’dan il-programm u mill-kontribuzzjoni finanzjarja għalih.”
            
            
               Artikolu 2
            
            
               It-test tal-Artikolu 1(10) tal-Protokoll 32 tal-Ftehim ŻEE jinbidel b'dan li ġej: 
            
            
               “10. Għall-fini tal-kalkolu tal-kontribuzzjoni operazzjonali skont l-Artikolu 82(a) u (b) tal-Ftehim, l-approprjazzjonijiet ta’ impenn u ta’ pagament imdaħħla fil-baġit tal-Unjoni Ewropea adottati b’mod definittiv għas-snin applikabbli għall-finanzjament tal-Programm Orizzont Ewropa (stabbilit bir-Regolament (UE) 2021/695 tal-Parlament Ewropew u tal-Kunsill), il-Programm InvestEU (stabbilit bir-Regolament (UE) 2021/523 tal-Parlament Ewropew u tal-Kunsill) u l-Mekkaniżmu tal-Unjoni għall-Protezzjoni Ċivili (irregolat bid-Deċiżjoni 1313/2013/UE tal-Parlament Ewropew u tal-Kunsill), għandhom jiżdiedu bl-approprjazzjonijiet li jikkorrispondu għad-dħul assenjat estern allokat għal dawk l-attivitajiet skont l-Artikolu 3(1) tar-Regolament tal-Kunsill (UE) 2020/2094 tal-14 ta’ Diċembru 2020 li jistabbilixxi Strument tal-Unjoni Ewropea għall-Irkupru biex jappoġġa l-irkupru wara l-kriżi tal-COVID-19
                  3
               .”
            
            
               Artikolu 3
            
            
               Din id-Deċiżjoni għandha tidħol fis-seħħ l-għada tal-aħħar notifika skont l-Artikolu 103(1) tal-Ftehim ŻEE 
                  4*.
            
            
               Għandha tapplika mill-1 ta’ Jannar 2022.
            
            
               Artikolu 4
            
            
               Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment tiegħu dwar iż-ŻEE.
            
            
               Magħmul fi Brussell,[…].
            
            
                  Għall-Kumitat Konġunt taż-ŻEE
            
            
                  Il-President
            
            
                  [...]
            
            
            
         
         
            
                  Is-Segretarji
            
            
                  Tal-Kumitat Konġunt taż-ŻEE
            
            
                  [...]
            
            
         
         
            
                  
                     (1)
                  
                        ĠU L 107, 26.3.2021, p. 30.
               
               
                  
                     (2)
                  
                        ĠU L 433I, 22.12.2020, p. 23.
               
               
                  
                     (3)
                  
                        ĠU L 433I, 22.12.2020, p. 23.
               
               
                  
                     (4)
                  *
                        [L-ebda rekwiżiti kostituzzjonali ma huma indikati.] [Ir-rekwiżiti kostituzzjonali huma indikati.]